許希
作者：顔太初
朝代：宋

paragraphs: 京城名利塗，車馬相奔馳。
其間取富貴，往往輸巫醫。
前後十數輩，身沒名已隳。
獨有許希者，藴蓄何瑰奇。
始自下蔡來，所處尤喧卑。
西市三十年，汩汩無人知。
一朝仗至藝，驟登文石墀。
三鍼愈上疾，神速不移時。
酬以六尚官，著籍通端闈。
旌以三品服，佩紫垂金龜。
于時稱謝畢，西向復陳儀。
當宁驚且問，歷歷宣其辭。
臣傳扁鵲術，遇主今得施。
特此一展謝，臣心不自私。
主上惜其意，擊賞爲噓唏。
仍給水衡錢，國西命立祠。
復加靈應號，金額照華榱。
自此輦轂下，求禱何祁祁。
我過慶成坊，見之心且悲。
秦醫術雖妙，五腑及四肢。
所習得其人，千齡祀不虧。
魯聖術至大，帝道與民彝。
所習非其人，一朝反相持。
小吏師荀況，竊爲辨說資。
作相勸焚書，詐云愚蚩蚩。
後之爲儒者，其心皆李斯。
昔在布衣日，動守先王規。
朝談十二經，夕誦三百詩。
依憑稽古力，榮進無他歧。
及居廟堂上，長劍冠峨巍。
自謂天所賦，焉知有宣尼。
宣尼斷襲封，十經寒暑移。
他姓爲邑官，鄉老皆驚疑。
上章寢不報，九重遭面欺。
諫官不舉失，御史不言非。
盡爲許希笑，得路忘先師。